# Recueil général et complet des fabliaux des 13e et 14e siècles/XCVI
### XCVI ESTULA

1 Il estoient jadis dui frere Sanz conseil de pere et de mere, Et tout sanz autre compaignie ; Povretez fu bien lor amie, 5Quar sovent fu en lor compaingne, Et c’est la riens qui plus mehaingne Cels entor qui ele se tient : Nus si granz malages ne vient. Ensamble manoient andoi 10Li frere, dont dire vous doi. Une nuit furent mout destroit De soif et de fain et de froit ; Chascuns de ces maus sovent tient A cels qui povretez maintient. 15.I. jor se pristrent à pensser Comment se porroient tensser Vers povreté qui les apresse ; Sovent lor fet sentir mesese.
Uns mout renommez riches hon 20Manoit mout près de lor meson : Cil sont povre, li riches fols En son cortil avoit des chois, Et en l’estable des brebis : Andui se sont cele part mis. 25Povretez fet maint homme fol : Li uns prent .I. sac à son col, L’autres .I. coutel en sa main, Ambedui se sont mis au plain. L’uns entre el cortil maintenant, 30Puis ne vait gueres atardant, Des chois trencha par le cortil. L’autres se trest vers le bercil For l’uis ouvrir : tant fet qu’il l’uevre, Avis li est que bien vait l’uevre, 35Tastant vait le plus cras mouton. Mais adonc encor seoit on En l’ostel, si c’on tresoï L’uis du bercil, quant il l’ouvri. Li preudom apela son fil : 40« Va veoir, » dist il, « el cortil, Que il n’i ait rien se bien non : Apele le chien de meson. » Estula avoit non li chiens ; Mès de tant lor avint il biens 45Que la nuit n’ert mie en la cort. Et li vallès prenoit escout : L’uis devers la cort ouvert a, Et crie : « Estula, Estula ! »
Et cil du bercuel respondi : 50« Oïl voirement, sui je ci. » Il fesoit mout obscur et noir, Si qu’il nel pot apercevoir Celui qui si respondu a. En son cuer bien por voir cuida 55Que li chiens eüst respondu. N’i a puis gueres atendu ; En la meson droit s’en revint, Grant paor ot quant il i vint : « Qu’as tu, biau filz ? » ce dist li pere. 60« — Sire, foi que je doi ma mere, Estula parla or à moi. — Qui, nostre chien ? — Voire, par foi, Et se croire ne m’en volez, Huchiez le errant, parler l’orrez. » 65Li preudom maintenant s’en cort Por la merveille, entre en la cort. Et hucha Estula, son chien. Et cil qui ne s’en gardoit rien, Li dist : « Voirement sui je çà. » 70Li preudom grant merveille en a : « Par toz sains et par toutes saintes, Filz, j’ai oï merveilles maintes, Onques mes n’oï lor pareilles : Va tost, si conte ces merveilles 75Au prestre ; si l’amaine o toi. Et li di qu’il aport o soi L’estole et l’eve beneoite. » ﻿Cil, au plus tôt qu’il puet, s’esploite
Tant qu’il vint en l’ostel au prestre. 80Ne demora gueres en l’estre, Vint au provoire isnelement : « Sire, » dist il, « venez vous ent En meson oïr granz merveilles : Onques n’oïstes lor pareilles. 85Prenez l’estoie à vostre col. » Dist le prestre : « Tu es tout fol, Qui or me veus là fors mener ; Nus piez sui, n’i porroie aler. » Et cil li respont sanz delai : 90« Si ferez, je vous porterai. » Li prestres a prise l’estole, Si monte sanz plus de parole Au col celui, et il s’en va La voie : si comme il vint là. 95Qu’il voloit aler plus briefment, Par le sentier tout droit descent, Là où cil descendu estoient, Qui lor viande porchaçoient. Cil, qui les chols aloit coillant, 100Le provoire vit blanchoiant, Cuida que ce fust son compaing Qui aportast aucun gaaing ; Se li demanda par grant joie : « Aportes tu riens ? — Par foi, oie, » 105Fait cil qui cuida que ce fust Son pere qui parlé eüst. « Or tost, » dist il, « gete le jus : Mes coutiaus est bien esmolus,
Je le fis ier moudre à la forge, 110Ja avra copée la gorge. » Et quant li prestres l’entendi, Bien cuida c’on l’eüst trahi : Du col celui est jus saillis, Si s’en fuit trestoz esmaris ; 115Mès son soupeliz ahocha A .I. pel, si qu’il remest là, Qu’il n’i osa pas tant ester Qu’il le peüst du pel oster. Et cil qui les chols ot coillis, 120Ne fu mie mains esbahis Que cil qui por lui s’en fuioit : Si ne savoit que il avoit ; Et neporquant si va il prendre Le blanc que il vit au pel pendre ; 125Si sent que c’est uns soupelis. Atant ses freres est saillis Du bercil atout .I. mouton. Si apela son compaignon Qui son sac avoit plain de chols ; 130Bien ont andui carchié les cols. Ne voudrent plus lonc conte fere, Andui se sont mis el repere Vers lor ostel qui lor fu prest. Lors a cil moustré son conquest, 135Qu’ot gaaignié le soupelis ; Si ont assez gabé et ris, Que li rires lor fu renduz, Qui devant lor fu desfenduz.
﻿En petit d’eure Dieus labeure, 140Tels rit au main qui au soir pleure, Et tels est au soir corouciez Qui au main est joianz et liez.
* ↑ XCVI. — Estula, p. 87. A. — Paris, Bibl. nat., Mss. fr., 837, fol. 227 v$^o$à 228 v$^o$. B. — Paris,» Bibl. nat.,» Mss. fr.» 19152, fol. 51 r$^o$ à 51 v$^o$. C. — Bibl. de Berne, Mss. 354, fol. 116 r$^o$ à 117 r$^o$. Publié par Barbazan, III, 60, et par Méon, III, 393-397 ; et analysé par Legrand d’Aussy, III, 376-379. Ce fabliau porte par erreur dans le ms. B le titre de « Del Convoiteus et de l’Envieus », applicable à la pièce suivante, œuvre de Jean de Boves.
* ↑ Vers 1 — B, Il se furent. C, Il furent.
* ↑ 2 — B, C, Sans soulaz.
* ↑ 3 — B, C, Et sans toute autre.
* ↑ 4 — fu bien. B, C, ert mout.
* ↑ 5 — B, Qui loz jors est en. C, En tot l’anz ert [en].
* ↑ 6 — B, Ce est.
* ↑ 8 — B, si greveus mehainz. C, si trés grevous maus.
* ↑ 9 — B, C, A escot. — B, vivoient. C, manjoient.
* ↑ 10 — vous doi. C, dui.
* ↑ 12 — B, C, De fain et de soi.
* ↑ 13 — maus. B, mès. — tient. C, vient.
* ↑ 15 — B, C, Lors se prenent à porpenser.
* ↑ 17 — povreté. B, C, famine. — apresse. B, gerroie. C, engoisse.
* ↑ 18 — B, C, En famine à mout grant. — B, desroi[e]. C, engoisse.
* ↑ 19 — B, C, .I. riches hom mout. — B, renomez. C, asazez.
* ↑ 20 — B, C, Mahoit assez près de lor mès.
* ↑ 21 — B, C, S’il fust povres. — B, se il fust fols. C, il fust des fous.
* ↑ 23 — l’estable. B, son bergil. C, son bercil.
* ↑ 28 — B, C, Par .I. sentier saillent. — B, du plain. C, au plain.
* ↑ 29 — B, C, El cortil est li uns. — B, sailliz. C, s’asiet.
* ↑ 30 — B, Qui qu’en poist ne qui qu’il enuit. C, Qui que il poist ne cui il griet.
* ↑ 31 — B, trenchent. C, tranche.
* ↑ 32 — C, près do bercil.
* ↑ 33 — C, tant que il l’ovre.
* ↑ 34 — B, C, Lors li sanble que bien vient l’oevre.
* ↑ 36 — C, encor adonc.
* ↑ 37 — B, En la maison si qu’il oï.
* ↑ 38 — B, tant qu’il ovri.
* ↑ 39 — B, C, Li vileins apele.
* ↑ 40 — B, C, « Va, » fait il. — B, « dedenz le cortil. C, « oïr au bercil. »
* ↑ 41-44 — Ces quatre vers sont remplacés dans B : S’apele le chien en maison. » Estula li chiens ot à non. et dans C : Si apele Estul’ à maison. » Estula li chiens avoit non.
* ↑ 45 — B, N’avoit meillor en nule cort. — Ici comme dans A, il y a assonance, et non rime. — Ce vers et le suivant manquent dans C.
* ↑ 47 — C, Et li vallet cele part va.
* ↑ 48 — B, Si hucha son chien. — C, S’apele Estula.
* ↑ 50 — B, « Par foi.
* ↑ 52 — B, Si que cil nel pot percevoir.
* ↑ 53 — B, C, là li respondi.
* ↑ 54 — B, C, Mais en son cuer. — B, pensa de fi. C, de voir cuidoit (ne rime pas).
* ↑ 55 — B, l’eüst.
* ↑ 56 — B, N’a plus ilueques. C, N’i a plus iluec.
* ↑ 57-58 — Remplacés dans B: Mais en maison s’en vient le cors, Pasmez dut estre de poors. et dans C : Mais arrieres est retornez ; De paor dut estre pasmez.
* ↑ 61 — B, Nostre chien.
* ↑ 62 — B, Qui ? Estula ?
* ↑ 64 — errant. B, C, ja.
* ↑ 65 — C, Li vilains.
* ↑ 67 — B, Si huche Estula à. C, Si ap[ele] Estula
* ↑ 68 — B, C, ne se.
* ↑ 69 — B, C, Respont.
* ↑ 71 — B, C, « Beaus filz, par esperites saintes. »
* ↑ 72 — B, C, J’ai oï aventures maintes.
* ↑ 73 — B, sa pareille. — C, Ainz à ceste n’oï paroille.
* ↑ 74 — B, C, la merveille.
* ↑ 76 — B, C, Si li.
* ↑ 79 — C, à l’ostel à.
* ↑ 80 — C, à estre.
* ↑ 81 — B, Ainz vint chiés le provoire errant. C, Ainz s’an vient au prestre tot droit.
* ↑ 82 — dist il. B, par Dieu. — C, Si li dist : « Venez orandroit. »
* ↑ 83 — C, Oïr en maison la merveille.
* ↑ 84 — C, sa paroille.
* ↑ 86 — B, C, Li prestres dist : « Ge te quit fol. (« te » manque à B.)
* ↑ 88 — B, C, Deschauz sui. — B, si n’i puis aler. C, si ne puis aler.
* ↑ 89 — C, Et cil respont tot.
* ↑ 91 — B, C, s’estole.
* ↑ 92 — C, Et monte.
* ↑ 93 — B, C, cil s’en. — B, vait.
* ↑ 94 — là. B, vait.
* ↑ 98 — B, C, querre aloient.
* ↑ 99 — B, des chols aloit. C, aloit les chos.
* ↑ 100 — B, C, Vit le provoire.
* ↑ 101 — B, C, Si cuida ce fust.
* ↑ 103 — B, C, Si.
* ↑ 104 — C, Aportes rien ? — Que se devoie.
* ↑ 105 — C, cuidoit.
* ↑ 107 — B, gete tost jus. C, gitiez lo jus.
* ↑ 108 — bien. C, toz.
* ↑ 109 — B, C, Jel. — B, esmorre. C, [es]modre.
* ↑ 111 — B, Quant li prestres ce.
* ↑ 113-114 — Remplacés dans B : Sailli est jus du col celui Qui n’en est mie mains de lui Que cil qui n’est, s’en est foïz ; Le prestre est el santier sailliz. et dans C : Sailliz est jus del col celui Qu’il nen ot mie mains de lui. Qui tot maintenant s’an foï. Li prestes el santier sailli.
* ↑ 115 — B, C, Mès ses. — B, soupliz i escota. C, sorpeliz atacha.
* ↑ 116 — B, C, Si qu’il li laissa.
* ↑ 117 — n’i osa. B, ne li lust.
* ↑ 119 — C, ot les chos.
* ↑ 121 — C, Et cil. — B, C, fuioient.
* ↑ 122 — B, C, Qu’il ne. — C, savaient. — B, qui i estaient. C, qui il estaient.
* ↑ 123 — B, s’ala il. C, si ala.
* ↑ 125 — B, Si sost. C, Si saut.
* ↑ 126 — est. B, fors. — C, Et ses freres est fors.
* ↑ 131 — B, Ainz ni vaudrent lonc conte. C, Iluec n’osent lonc sejor.
* ↑ 132 — B, C, Einçois se. — B, mistrent el. C, mestent au.
* ↑ 133 — B, près lar est. — C, Vers l’ostel qui estait bien près.
* ↑ 135 — B, C, Qu’il gaaigna lor soupeliz. — « lor » manque à B. — Ce vers et le suivant sont intervertis dans B.
* ↑ 136 — B, C, S’en ont.
* ↑ 137 — fu. B, C, est.
* ↑ 138 — fu. B, C, ert.
* ↑ 141 — soir. B, mein. — Ce vers et le suivant manquent à C.
* ↑ 142 — main. B, soir. Cette histoire, que Paul-Louis Courier s’est appropriée, existe aussi dans Bonaventure Desperriers ; une partie de l’aventure est reproduite dans les Contes de la Reine de Navarre (nouv. 34). Le sieur d’Ouville et Imbert l’ont imitée depuis.